Urmas Alender
Urmas Alender (22. november 1953 Tallinn – 28. september 1994 Läänemeri Utö lähedal) oli eesti laulja ja laulukirjutaja, ansambli Ruja solist. Ta lõpetas 1978. aastal Tallinna Riikliku Konservatooriumi lavakunstikateedri (8. lennus). Sai tuntuks rokkansambli Ruja isikupärase solistina. Ta on sisse laulnud heliplaate ja -kassette, sealhulgas "Ruja", "Üle müüri", "Kivi veereb", "Pop Ruja", "Pust budet vsjo", "Must lind", "Hingelind". Alender on laulnud peamiselt Rein Rannapi või omaenda meloodiaga ning Ott Arderi või Juhan Viidingu tekstidele kirjutatud laule. On säilinud ka haruldane Stockholmis tehtud salvestis Toivo Kurmeti laulust "Flying Away", mis on avaldatud Toivo Kurmeti albumis "Muusikavooluses" (Stockholm, 2008). Urmas Alender hukkus 1994. aasta 28. septembri ööl Estonia katastroofis. Liia Sakkos on teinud Urmas Alendrist dokumentaalfilmi "Teisel pool vett" (2003).